同元使君舂陵行
作者：杜甫
朝代：唐

paragraphs: 遭亂髮盡白，轉衰病相嬰。
沈緜盜賊際，狼狽江漢行。
歎時藥力薄，爲客羸瘵成。
吾人詩家秀，博采世上名。
粲粲元道州，前聖畏後生。
觀呼舂陵作，歘見俊哲情。
復覽賊退篇，結也實國楨。
賈誼昔流慟，匡衡常引經。
道州憂黎庶，詞氣浩縱橫。
兩章對秋月，一字偕華星。
至君唐虞際，純樸憶大庭。
何時降璽書，用爾爲丹青。
獄訟永衰息，豈唯偃甲兵。
悽惻念誅求，薄斂近休明。
乃知正人意，不苟飛長纓。
涼飆振南岳，之子寵若驚。
色阻金印大，興含滄浪清。
我多長卿病，日夕思朝廷。
肺枯渴太甚，漂泊公孫城。
呼兒具紙筆，隱几臨軒楹。
作詩呻吟內，黑澹字攲傾。
感彼危苦詞，庶幾知者聽。